钦定古今图书集成/明伦汇编/官常典/第070卷 > 始兴简王鉴
## 钦定古今图书集成/明伦汇编/官常典/第070卷 > 始兴简王鉴

按《南史》本传：“始兴简王鉴，字宣彻，高帝第十子也。性
聪警，年八岁，丧所生母，号慕过人，数日中便至骨立。
豫章文献王闻之，抚其首，呜咽谓高帝曰：‘此儿操行
异人，恐其不济’。高帝亦悲不自胜。初封广兴郡王，袁
彖时为秘书丞，早有令誉，高帝甚重鉴，乃以彖为友。
后改封始兴。自晋以来，益州刺史皆以良将为之。宋”
泰始中，益州市桥忽生小洲，道士邵硕见之曰：“当有
贵人临州。”刘亮为刺史，斋前石榴树陵冬生华，亮以
问硕，硕曰：“此谓狂华，宋诸刘灭亡之象。后二年君当
终，后九载宋当灭。后有王胜憙来作此州，冀尔”时蜀
土平，硕始康人，元徽二年忽告人云：“吾命终。”因卧而
死。后人见硕在荆州上明，以一只故履缚左脚而行
甚疾，遂不知所之。永明二年，武帝不复用诸将为益
州，始以鉴为益州刺史、督益、宁二州军事，加鼓吹一
部。胜憙反语为始兴，硕言，于此乃验。先是，劫帅韩武
方常聚党千馀人，断流为暴，郡县不能禁绝。鉴行至
上明，武方乃出降，长史虞悰等咸请杀之。鉴曰：“武方
为暴积年，所在不能制。今降而被杀，失信，且无以劝
善。”于是启台果被宥。自是巴西蛮夷凶恶，皆望风降
附。行次新城，道路籍籍，云陈显达大选士马，不肯就
征。巴西太守阴智伯亦以为然，乃停新城十许日，遣
典签张昙晳往观形势。俄而显达遣使人郭安明、朱
公恩奉书贡遗，咸劝鉴执之。鉴曰：“显达立节，本朝必
自无此。昙晳还，若有同异，执安明未晚。”居二日，昙晳
还，说显达遣家累已出城，日夕望殿下至于是乃前。
时年十四，好学，善属文，不重华饰，器服清素，有高士
风。与记室参军蔡仲熊登张仪楼，商略先言往行及
蜀土人物。鉴言辞和辩，仲熊应对无滞，当时以为盛
事。州城北门常闭不开，鉴问其故于虞悰，悰答曰：“蜀
中多夷暴，有时抄掠至城下，故相承闭之。”鉴曰：“古人
云，‘善闭无关键’，且在德不在门。”即令开之。戎夷慕义，
自是清谧。于州园地得古冢，无复棺，但有石椁，铜器
十馀种，并古形玉璧三枚，珍宝甚多，不可皆识；金银
为蚕蛇形者数斗，又以朱砂为阜，水银为池。左右咸
劝取之。鉴曰：“皇太子昔在雍，有发古冢者，得玉镜、玉
屏风、玉匣之属，皆将还都，吾意常不同。”乃遣功曹何
伫为之起坟，诸宝物一不得犯。性甚清，在蜀积年，未
尝有所营造，资用一岁，不满三万。王俭常叹云：“始兴
王虽尊贵，而行履都是素士。”时有广汉什邡人段祖，
以《淳于献鉴》，古礼器也，高三尺六寸六分，围三尺四
寸，圆如筒，“铜色黑如漆，甚薄。上有铜马，以绳县马，令
去地尺馀，灌之以水，又以器盛水于下，以芒茎当心
跪注。淳于以手振芒，则声如雷，清响良久乃绝，古所
以节乐也。”五年，鉴献龙角一枚，长九尺三寸，色红有
文。九年，为散骑常侍、秘书监，领石头戍事。上以与鉴
久别，车驾幸石头，宴会赏赐。寻迁左卫将军，未拜，遇
疾。上为南康王子琳起青阳巷第，新成，车驾与后宫
幸第乐饮。其日鉴疾，上遣骑诏问疾相继，为之止乐。
寻薨。